B. Bugár, podpredseda NR SR: (2005-06-22):
P. Bódy, poslanec: Ďakujem za slovo. Vážený pán predsedajúci, ctené kolegyne, ctení kolegovia, vážení hostia, dovoľte mi krátky exkurz do histórie, keď sme prijímali  zákon o sociálnom poistení v roku 2003. Pán Kaník vstupoval do svojej funkcie s heslom adresnosti a s heslom – pracovať sa oplatí. V istom čase ma obvinil z toho, že práve mojimi pozmeňujúcimi návrhmi som spôsobil situáciu, ktorá dnes vylúčila zo systému poberania invalidných dôchodkov zhruba 6 800, snáď 7 000 ľudí. Pán Kaník zavádza a nehovorí celú pravdu. V prvom rade chcem povedať, že návrh jeho ministerstva smeroval k tomu, aby súbeh mzdy a dôchodku bol tak nastavený, aby dôchodok, ak človek pracuje, bol krátený o 34 percent. V tomto smere musím povedať, že pán Kaník sa spreneveril svojmu heslu – pracovať sa oplatí, pretože takto postavený zákon by hovoril o tom, že pracovať sa neoplatí. Veľmi stručne v číslach. Ak je priemerný invalidný dôchodok okolo 7 000 korún a priemerná mzda invalidného  dôchodcu  ďalších 7 000 korún, tak by invalidný dôchodca pracoval  zhruba  za    necelých 4 000 korún. Nemohol som takúto normu prijať, a tak sme sa  dohodli, že súbeh mzdy a dôchodku nebude krátený, v tomto prípade nebude krátený dôchodok. Pán minister Kaník však prišiel s návrhom, aby miera poklesu schopnosti vykonávať zárobkovú činnosť na priznanie invalidného dôchodku, takzvaného plného bola na úrovni 75 percent a čiastočného 45 percent. Takže môj pozmeňujúci návrh smeroval k tomu, aby miera poklesu schopnosti vykonávať zárobkovú činnosť na priznanie plnej invalidity alebo výpočet plného invalidného dôchodku bola 70 percent a čiastočného 40 percent. Nikto z nás poslancov nemohol tušiť, že sa preposudzovaním porušia základné princípy právneho štátu. Hovorím o právnej praxi, podľa ktorej sa nároky posudzujú podľa legislatívy účinnej v dobe vzniku trvania a zániku nároku. Veľmi dobre chápem, že existujú zdravotné postihnutia, ktoré sú liečené a liečiteľné. Veľmi dobre chápem, že posudkové komisie Sociálnej poisťovne môžu pozývať takýchto ľudí, ale v prípade, že sa stav nezmenil, mali ostať v režime zákona, podľa ktorého boli posúdení ako invalidní dôchodcovia a podľa ktorého im bol invalidný dôchodok prisúdený. Nechápem však, prečo boli pozývaní na preposudzovanie aj ľudia, pri ktorých trvalé následky zdravotného postihnutia, ako  sú amputácie, miechové lézie, ťažké stavy kvadruparézy a tak ďalej a tak ďalej. Je tu jedna paralela, kde chcem vyzdvihnúť alebo poukázať na retroaktivitu tohto posudzovania. V tom istom zákone sme totiž schvaľovali aj vdovecké dôchodky. Vo výbore pre sociálne veci a bývanie som navrhol, aby vdovecké dôchodky boli aplikované aj na ľudí, ktorým manželky umreli pred nadobudnutím účinnosti zákona. Je to zhruba 70 000 dôchodcov, ale pán Kaník povedal a ministerstvo sa vyjadrilo, že by to bolo retroaktívne a len tí,  ktorým umrú manželky po nadobudnutí účinnosti zákona môžu mať výhody z tohto zákona. Nuž, ale keď v jednom prípade retroaktivita nesmie platiť, potom sa pýtam, prečo platí v tomto prípade posudzovania invalidných dôchodcov. Pán Kaník síce tvrdí, že od januára tohto roku pripravuje novelu zákona č. 461 v zmysle novelizácie prílohy č. 4. Musím pripomenúť, že táto príloha č. 4 nerieši problematiku systémovo. Zohľadňuje len medicínske hľadisko zníženia schopnosti vykonávať zárobkovú činnosť. Práve preto si myslím, že si pán Kaník mýli, čo je to miera funkčnej poruchy organizmu, ktorá je tiež prílohou č. 4, ale v zákone o sociálnej pomoci, a príloha č. 4 v zákone o sociálnom poistení, ktorá hovorí o miere poklesu schopnosti vykonávať zárobkovú činnosť. Niekoľkokrát to takýmto spôsob prezentoval v médiách a obávam sa, že neovláda základnú terminológiu vlastného ministerstva. Východiskom z tejto situácie je akceptácia viacerých hľadísk posúdenia invalidity, tak ako je to v medzinárodnej klasifikácii funkčnej schopnosti  dyzability a zdravia. Odporúčam to do pozornosti poslancom Národnej rady, ale predovšetkým pánu ministrovi  Kaníkovi. Klasifikácia nemodeluje proces funkčnosti a zdravotného postihnutia. Môže sa však použiť na opísanie procesu tým, že poskytuje prostriedky na mapovanie rôznych konštrukcií a domén. Umožňuje širokospektrálny prístup ku klasifikácii funkčnosti a porúch ako interaktívneho a evolučného procesu. Používateľom poskytuje základné jednotky na konštrukciu modelov a štúdium rozličných aspektov tohto procesu. V tomto zmysle je možné medzinárodnú klasifikáciu funkčnej schopnosti vykonávať zárobkovú činnosť považovať za jazyk, texty, ktoré je ním možné vytvoriť, závisia od používateľa, od jeho kreativity, to je na adresu pána Kaníka a jeho ministerstva, samozrejme, aj vedeckej orientácie. Funkčná schopnosť jednotlivca v špecifickej oblasti je interakciou alebo komplexným vzťahom medzi zdravotným stavom a kontextuálnymi faktormi, t. j. faktormi prostredia a osobnými faktormi. Medzi týmito entitami sa odohráva dynamická interakcia. Tieto interakcie sú špecifického rázu a nedejú sa vždy predvídateľným spôsobom v dvojstrannom vzťahu. Interakcia sa deje dvojsmerne, prítomnosť zdravotného postihnutia môže dokonca modifikovať aj samotný zdravotný stav. Odôvodnenie obmedzených schopností vyplývajúcich z jedného alebo viacerých porúch alebo zníženie výkonu z jedného alebo viacerých obmedzení sa môžu zdať a často sa aj javia ako zmysluplné. Je však podstatné údaje o týchto konštruktoch zozbierať nezávisle a potom preskúmať asociácie a príčinné súvislosti medzi nimi. Na záver mi dovoľte vrátiť sa na začiatok, keď pán Kaník akceptoval moje pozmeňujúce návrhy, a teda povedal, že som za celú vec zodpovedný. Nuž ak mám teda takú silu, teda väčšiu silu ako pán minister a celé ministerstvo práce, sociálnych vecí a rodiny, verím, že všetci koaliční poslanci tento návrh zákona s radosťou podporia. Ďakujem.